**Η ΥΠΑΤΗ ΑΡΜΟΣΤΕΙΑ ΤΟΥ Ο.Η.Ε. ΓΙΑ ΤΟΥΣ ΠΡΟΣΦΥΓΕΣ ΣΤΟ ΣΧΟΛΕΙΟ ΜΑΣ**

Στα πλαίσια των καινοτόμων δράσεων του σχολείου μας και με σκοπό την ευαισθητοποίηση των μαθητών και μαθητριών μας επάνω στο σύγχρονο και παγκόσμιο ζήτημα των προσφύγων, η Γ΄ τάξη (Γ1 και Γ5) ενημερώθηκε από την εκπρόσωπο της Ύπατης Αρμοστείας του ΟΗΕ στην Ελλάδα, τη νομικό, κ. Δώρα Γοροζίδου και τη Συντονίστρια Εκπαίδευσης Προσφύγων (ΣΕΠ) κ. Άννα Πασχαλίδου σχετικά με την ίδρυση του Οργανισμού και τις δράσεις του, προκειμένου να προστατευθούν τα βασικά δικαιώματα των προσφύγων.

Οι μαθητές κατανόησαν τη διάκριση των όρων «πρόσφυγας» και «μετανάστης» και μέσα από αληθινές ιστορίες (αφηγήσεις) είδαν το «ταξίδι» του ξεριζωμού πολλών ενήλικων και ανήλικων συνανθρώπων μας. Συγκεκριμένα ενημερώθηκαν με θεωρητικό αλλά και βιωματικό και διαδραστικό τρόπο:

* τις χώρες προέλευσης,
* τα αίτια που οδηγούν στην ακούσια ξενιτιά, (πόλεμος, διώξεις λόγω πολιτικών, φυλετικών, κοινωνικών κ.ά. ζητημάτων, κλιματικές αλλαγές, κ.ά.)
* τους κινδύνους και την επισφάλεια που διατρέχουν κάθε στιγμή,
* τα βασικά ανθρώπινα δικαιώματα που στερούνται και διεκδικούν,

Εν γένει οι μαθητές κατανόησαν ότι όλοι μας είμαστε εν δυνάμει πρόσφυγες. Τέλος μέσω της ενσυναίσθησης διαπίστωσαν πόσο ευάλωτος γίνεται ένας άνθρωπος, όταν απωλέσει πατρίδα, σπίτι, δικαιώματα (στέγη, τροφή, εκπαίδευση, υγεία, κ.ά.) και εν γένει την ανθρώπινη ιδιότητα και αξιοπρέπεια του.